বাগেরহাট, ১০ জুলাই (শীর্ষ নিউজ ডটকম): বাগেরহাটে খাদ্য অধিদফতরের টেস্ট রিলিফের ৬শ বস্তা গমসহ ট্রলার চালককে আটক করেছে কোস্টগার্ড। আজ রোববার সকালে শহরের মাঝিঘাট থেকে তাকে আটক করা হয়। আটককৃতের নাম সৈয়দ মোহম্মদ (৩৮)।  মংলাস্থ কোস্টগার্ড পশ্চিম জোনের লে. কমান্ডার শহীদ জানান, পিরোজপুরের ভান্ডারিয়া বাজার এলাকা থেকে খাদ্য অধিদফতরের টেস্ট রিলিফের ৬শ বস্তা গম নিয়ে এমভি রানা রেজা নামে একটি ট্রলার বাগেরহাটে আসছিল। এ খবরের ভিত্তিতে কোস্টগার্ড মাঝিঘাট এলাকায়  অবস্থান নেয়। সকাল ৭টার দিকে ট্রলারটি ঘাটে পৌঁছলে কোস্টগার্ড সদস্যরা ট্রলারে অভিযান চালিয়ে খাদ্য অধিদফতরের সিল সংবলিত বস্তাভর্তি গমসহ ট্রলার চালককে আটক করে। আটককৃত গমের মূল্য প্রায় ৭ লাখ টাকা।  প্রাথমিক তদন্তে জানা গেছে, গমগুলো ঝালকাঠির কাঁঠালিয়া উপজেলার ১৬টি প্রকল্পের অনুকূলে বরাদ্দ দেয়া হয়েছিল। এ গমের কোনো বৈধ কাগজ আছে কি না তা যাচাই করা হচ্ছে।  ট্রলার চালক সৈয়দ মোহম্মদ বলেন, শনিবার রাত ৯টার দিকে পিরোজপুরের ভান্ডারিয়া বাজারের ঘাট থেকে আলমগীর কবিরাজ নামে এক ব্যক্তি তার ট্রলার ভাড়া করে বাগেরহাটের জনৈক  তাপস সাহার নাম লিখে গমগুলো পৌঁছে দিতে বলেন। মাল বুঝে নিয়ে তাপস সাহার ট্রলারের ভাড়া পরিশোধ করার কথা ছিল। সে ঝালকাঠির কাঁঠালিয়া উপজেলার সোনাউটা গ্রামের হরমুজ হালদারের ছেলে।  (শীর্ষ নিউজ ডটকম/ প্রতিনিধি/ সাখা/ এআই/ ১২.৫৯ঘ.)